Ռ.ՔՈՉԱՐՅԱՆ - Ես այստեղ ուղղակի ավելացնեմ, որ տպավորությունն այնպիսին է, որ Ղարաբաղի խնդրի շուրջ հարցադրումները տեղափոխվեցին տարածքային ամբողջականություն-ինքնորոշման իրավունք հարթության վրա: Գիտեք, մենք ինքներս ունենք տարածք, ունենք սահմաններ, եւ Հայաստանը երբեք դեմ չի եղել տարածքային ամբողջականության սկզբունքի կարեւորությանը: Սակայն հարցն այն է , որ Ղարաբաղի անկախությունը որեւէ կապ չունի Ադրբեջանի տարածքային ամբողջականության հետ, որովհետեւ, երբ փլուզվեց Խորհրդային Միությունը, այդ տարածքում երկու պետություն հռչակվեց` ԼՂՀ-ն, որը հանրաքվեով հաստատեց իր անկախությունը, եւ Ադրբեջանի Հանրապետությունը, որը հռչակեց 1918 թվականի իր անկախության վերականգնումը: ԼՂՀ-ն երբեք չի եղել անկախ Ադրբեջանի կազմում: Ես չեմ հիշում որեւէ դեպք, երբ կայսրության փլուզման ընթացքում առհասարակ խոսակցություն գնա տարածքային ամբողջականության մասին, որովհետեւ պարզ չէ` ու±մ տարածքային ամբողջականության մասին է խոսքը: Խորհրդային Միության փլուզումը ոչ միայն այս տարածքում ձեւավորեց 15 նոր պետություն, մի մասը վերականգնեցին իրենց անկախությունը, մյուսները ձեւավորեցին նոր պետություններ, այլ նաեւ փոխեց ամբողջ Եվրոպայի քաղաքական քարտեզը: Բալկաններում հինգ նոր պետություն ստեղծվեց, վեցերորդի ստեղծման գործընթացն է գնում այսօր: Չեխոսլովակիան բաժանվեց, Գերմանիան միացավ... Ի±նչ եւ ու±մ տարածքային ամբողջականության մասին է խոսքը, երբ գնում են գլոբալ տեղաշարժեր` կապված այնպիսի երեւույթի հետ, ինչպիսին է Խորհրդային Միության փլուզումը: Եւ այստեղ, կրկնում եմ, ես որեւէ հակասություն չեմ տեսնում այս երկու սկզբունքների միջեւ: Ուղղակի չի եղել այն տարածքային ամբողջականությունը, որը կարելի է դասակարգել այս սկզբունքի ներքո եւ այն հարգել: